alexandrainst/scandi-wiki huggingface dataset:
Helge Lund

Helge Lund (født 16. oktober 1962 i Asker) er en norsk næringslivsleder. Han er styreleder for BP siden 1. januar 2019, og ble utnevnt til styreleder i det danske legemiddelfirmaet Novo Nordisk i 2018.

Han tiltrådte som konsernsjef i det norske oljeselskapet Statoil den 1. august 2004, og fortsatte i stillingen også etter Statoils fusjon med olje- og gassdivisjonen i Norsk Hydro den 1. oktober 2007. Han sluttet i Statoil 15. oktober 2014 for å tiltre stillingen som konsernsjef i det britiske gasselskapet BG Group, men sluttet i februar 2016 etter at Shell kjøpte selskapet i 2015. Han var styremedlem i oljeserviceselskapet Schlumberger fra 2016  til april 2018.

Han var utenriks- og sikkerhetspolitisk rådgiver for Høyres stortingsgruppe 1988–1990 og konsulent for McKinsey & Company 1991–1993 før han ble ansatt i industriselskapet Hafslund Nycomed i 1993. Han var viseadministrerende direktør for Nycomed Pharma 1997–1998. Lund begynte i 1999 i Aker RGI, hvor han var viseadministrerende direktør før han ble konsernsjef i Aker Kværner i 2002. I Aker Kværner spilte han en viktig rolle under fusjonen mellom Aker og Kværner, som ble initiert av Kjell Inge Røkke i 2003. Etter at fusjonen var gjennomført, sluttet Lund for å bli konsernsjef i Statoil. Lund presenterte planene om å slå sammen Statoil med olje- og gassdivisjonen til Norsk Hydro i desember 2006, sammen med Hydros konsernsjef Eivind Reiten.

Lund er utdannet siviløkonom fra NHH og MBA-kandidat fra INSEAD i Frankrike. 

Helge Lund er gift med Else-Cathrine Lund, fagsjef for økonomisk kriminalitet i Finans Norge.

Referanser 

Norske konsernsjefer
Personer tilknyttet Statoil
Personer tilknyttet McKinsey
Norske siviløkonomer fra NHH
Alumni fra INSEAD
Personer fra Asker kommune
Fødsler i 1962
John Howard (1726–1790)

John Howard (født 2. september 1726 i Hackney i London, død 20. januar 1790) var en britisk fengselsreformator.

I 1773 ble han utnevnt til High Sheriff i Bedfordshire. Selv om dette først og fremst var en seremoniell stilling, tok Howard den på alvor og begynte på et studium av fengsler som varte i 17 år. Han reiste gjennom hele Storbritannia, og på det europeiske kontinentet og i Russland. 

På slutten av prosjektet skrev han boken The State of Prisons i England and Wales, som kom i tre utgaver i hans livstid. Hans anbefalinger var for det meste forut for sin tid, og ble ikke satt ut i livet før i det 19. århundre.

John Howard Society, en canadisk organisasjon som arbeider for å utvikle forståelse av og effektive svar på kriminalitetsproblemer, er oppkalt etter ham.

Referanser

Pønologer
Personer fra London
Motorbåt

Motorbåt betegner en båt som drives med motor, dampdrevet, dieseldrevet eller bensindrevet, til forskjell fra robåt og seilbåt. De dampdrevne motorene kom for alvor i bruk rundt 1850, i fiskeriene først omkring 1900-tallet. 

Etter hvert som det ble alminnelig med motor i båtene, ble eldre betegnelser tatt i bruk også for disse. Eksempler på dette er motorsnekke og motorsjekte. Motorsnekkene og -sjektene var på omkring 20 fot, de var bygd i tre og hadde gjerne ensylindrede, innenbords bensinmotorer på ca. 4 HK fra Sleipner (Fredrikstad), FM (Fredrikstad Motorfabrikk), Marna (Mandal) eller en dieselmotor fra Sabb eller Wichmann i  Bergen. 

Motorsnekker kom i bruk som lystbåter og til hobby- og fritidsfiske fra 1930-tallet og er fremdeles populære. Før utenbordsmotoren ble vanlig, var «motorbåt» i mange år gjerne ensbetydende med en båt som dette.

I dag skiller vi mellom innenbordsmotorer og utenbordsmotorer. Videre kan det skilles mellom motorer som drives med diesel og med bensin. I de siste årene markedsføres utenbordsmotorer både som 2- og 4-taktere.

Båttyper
Motorkjøretøyer
Carlisle

Carlisle (kumbrisk: Caer Lue; skotsk-gælisk: Cathair Luail) er en by og administrasjonsby i Cumbria i det nordvestlige England. Den ligger omkring 16 km fra grensen til Skottland, og utgjør hoveddelen av distriktet City of Carlisle. Byen er administrasjonssenter både for distriktet og grevskapet, og var tidligere administrasjonsby for grevskapet Cumberland. Ved folketellingen i 2001 utgjorde befolkningen i Carlisle 71 773 innbyggere, og hvor 100 734 bodde i den større byområdet. Ti år senere, ved folketellingen i 2011, hadde byens befolkning vokst til 75 306, med 107 524 i det større byområdet.

Beskrivelse 
Sentrum er kompakt og dominert av historiske bygninger, inkludert et slott, et godt museum, en katedral, meget godt bevarte bymurer og en rettsbygning som er av arkitektonisk interesse.

Ettersom Carlisle er den siste engelske byen før grensen til Skottland ble den i perioden hvor de to var separate kongedømmer et viktig militært støttepunkt. Festningen Carlisle Castle, som står nokså intakt, ble bygget i denne perioden, nærmere bestemt i 1092 av Vilhelm Rufus. Maria av Skottland ble fengslet der, og den er fortsatt den offisielle basen til King's Own Border Regiment. På grunn av stadige flyttinger av grensen under de skotske frigjøringskrigene har byen et skotsk preg.

Tullie House museum forteller historien om grenseområdet, inkludert mye materiale om Hadrians mur, som går nær byen. Museet er prisbelønt for sine utstillinger.

Carlislekatedralen har det største østvinduet blant europeiske katedraler. Vestenden ble revet av Oliver Cromwell for å skaffe materialer til å forsterke festningen.

Det viktigste fotballaget i byen er Carlisle United FC.

Vennskapsbyer 
  Flensburg, Tyskland (1961)
  Słupsk, Polen (1987)

Referanser

Eksterne lenker 
 

 Carlisle Rugby
 Universitetet i Cumbria
 Carlisle and Hadrian's Wall Country
 Carlisle City Council

Byer i Cumbria
Norddeutscher Rundfunk

Norddeutscher Rundfunk (NDR) er et tysk offentlig kringkastingsselskap som dekker Nord-Tyskland, fortrinnsvis delstatene Hamburg, Niedersachsen, Mecklenburg-Vorpommern og Schleswig-Holstein, det har sete i Hamburg. 

Det ble dannet i 1954 da det tidligere selskapet Nordwestdeutscher Rundfunk ble delt i de to selvstendige selskapene NDR og WDR. Selskapet er medlem av nettverket ARD. Sendingene kan mottas i Norge via satellitt (Astra 1H), radiosendingene og utvalgte TV-programmer er også tilgjengelige via Internett.

Eksterne lenker 
 

Tyske kringkastingsselskaper
Den europeiske kringkastingsunion
Hamburg
Selskaper etablert i 1954
1954 i Tyskland
ARD
Mogadishu

Mogadishu (Somali:) er den mest folkerike byen og hovedstaden i Somalia. Byen har fungert som en viktig havn i forbindelse med handelsmenn rundt om i Det indiske hav i årtusener og hadde en estimert befolkning på  (2021). Mogadishu ligger i Benadir-regionen på Det somaliske  hav, som i motsetning til i andre regioner regnes som en fylkeskommune i stedet for en regional administrasjon føderal stat). Mogadishu har en lang historie, som strekker seg fra oldtiden og frem til i dag, og fungerte som hovedstaden i det innflytelsesrike Sultanatet i Mogadishu i det 9.-13. århundret, som i mange århundrer kontrollerte gullhandelen i Det indiske hav, og på 1200-tallet kom under Ajuran, som var en viktig aktør i middelalderens Silkeveien maritime handel.

Mogadishu ble grunnlagt av somaliske handelsmenn rundt år 900 og ble et viktig knutepunkt i handelen mellom Arabia og Øst-Afrika. portugiserne tok kontrollen over byen på 1500-tallet. I 1871 ble den erobret av Sultanen av muqdisho,  Under andre verdenskrig ble byen inntatt av britiske styrker fra Kenya. Etter uavhengigheten i 1960 ble Mogadishu hovedstad i Somalia. Siden 1977 har imidlertid borgerkrig preget landet. I 1990 overtok opprørere kontrollen over selve byen. Dette førte til kamper mellom ulike fraksjoner, noe som skadet byen stort. Fra 1992 til 1995 var FNs fredsbevarende styrker utstasjonert i byen. 3. oktober 1993 satte den amerikanske hæren i gang en offensiv for å ta til fange administrasjonen til den mektige krigsherren Mohamed Farrah Aidid. Denne operasjonen og den etterfølgende gatekampen som krevde 19 amerikanske og utallige somaliske liv er filmatisert i filmen Black Hawk Down.

I 2006 prøvde geriljagruppen Den islamistiske rettsunion å ta kontroll over byen uten hell.

Byer i Somalia
Hovedsteder i Afrika
Mogadishu
Iyad Allawi

Iyad Allawi (اياد علاوي) født 31. mai 1944 var statsminister i den provisoriske irakiske regjeringen i perioden 1. juni 2004 til 7. april 2005. 

Allawi ble medlem av det midlertidige styringsrådet som ble opprettet etter invasjonen i Irak i 2003. Da styringsrådet ble oppløst 1. juni 2004, og Allawi ble utpekt til statsminister for den provisoriske irakiske regjeringen, ble han Iraks første regjeringssjef siden Saddam Hussein. Etter valget valget på foreløpig nasjonalforsamling 30. januar 2005 tok Ibrahim al-Jaafari over ledelsen for den nye overgangsregjeringen i april.

Allawi var forretningsmann med utdannelse som lege fra Storbritannia. Han har tidligere vært medlem av Ba'athpartiet, men forlot Irak da han kom i konflikt med Saddam Hussein. I 1990 var han med å danne opposisjonsgruppen Iraqi National Accord, som var støttet av CIA. Før invasjonen i Irak ga INA etterretning til britene om påståtte masseødeleggelsesvåpen. 

Allawi er en fjern slektning av Ahmad Chalabi, og overlevde et attentat i 1978.

Allawis navn blir iblant skrevet som Ayad Allawi.

Referanser og kilder 

 Anthony Shadid (4. februar 2011): Iraq’s Last Patriot. The New York Times

Eksterne lenker 
 

Irakere
Irakiske statsministre
Personer fra Bagdad
Personer fra krigen i Irak
Fødsler i 1945
Julefrokost

Julefrokost (merk at «frokost» på dansk betyr lunsj) er en dansk festlig leilighet som oftest i desember måned opp til jul, hvor man spiser tradisjonell julemat. Måltidet nytes med venner og familie, eller i form av firmafest med kollegaer. 

Akkurat som julaften har sine mattradisjoner, består julefrokosten av typisk danske retter – kaldt smørrebrød som en hovedingrediens supplert av lune retter med alt hva hjertet kan begjære. Øl og snaps drikkes gjerne til.

Juleskikker
Julemat
Jul i Danmark

da:Julefrokost
de:Julefrokost
nn:Dansk julemat
Kapp Agulhas

Kapp Agulhas i Sør-Afrika er det sørligste punktet på det afrikanske kontinentet. Navnet kommer fra det portugisiske ordet for nåler, dette på grunn av stenformasjonene som, kombinert med de uvanlige værforholdene som blir skapt her fordi Indiahavet og Atlanterhavet møtes, har senket mange skip.

Western Capes geografi
Nes i Sør-Afrika
Waldorfsalat

Waldorfsalat er en salatrett som består av ulike frukter og grønnsaker blandet i en majonesdressing. Salaten består av en base av eple, valnøtter, drue og selleri. Frukt- og grønnsaker blandes i en majonesdressing, eller en dressing med majones som base, ofte tilsatt pisket krem.

Waldorfsalaten ble laget for første gang til ære for St. Mary’s Hospital for Children den 14. mars i 1896, av hovmester Oskar Tschirky på hotellet Waldorf-Astoria (opprinnelig skrevet med bindestrek) i New York. I dag heter hotellet Waldorf Astoria New York, men navnet blir gjerne forkortet til Waldorf Astoria.

Den opprinnelige waldorfsalaten består av like deler Granny-Smith- og Golden Delicious-epler skåret i små biter, selleri, og majones. Salaten brukes gjerne som en siderett, men den var opprinnelig uten nøtter. Nøtter ble først lagt til i oppskriften fra 1928. Etter hvert lages den også i en rekke vellykkede varianter med ristede nøtter, jordbær, trøffelpuré og med yoghurt (eventuelt rømme eller crème fraîche).

I Norge brukes waldorfsalat ofte som en siderett til tradisjonsretter som serveres under jule- og nyttårsfeiringen, kanskje spesielt til stekt kalkun, men den er også velegnet følge til mye annet. Den er blant annet populær til kalde og varme kyllingretter og andre stekte og kokte kjøttretter, samt til røkt skinke, spekemat og andre retter av fugl (som andebryst).

Referanser

Eksterne lenker
 Oppskrift på waldorfsalat på matnyttig.no 

Salater
Mat fra USA
Furukorsnebb

Furukorsnebb (vitenskapelig navn Loxia pytyopsittacus) er en fugl i finkefamilien. Lengden er ca. 18 cm, og vekten er mellom 40 og 50 gram. 

Furukorsnebb er vanlig i Norge nord til Nordland. Arten lever i hovedsak av frø fra bartrær, særlig frø fra furu. Om våren og sommeren spiser den også insekter. Furukorsnebb har et spesielt tilpasset nebb som er saksformet. Tidligere trodde man at man kunne skille furukorsnebb fra grankorsnebb på hvilken vei overnebbet krysset undernebbet, dette er ikke riktig. 

Hannen og hunnen ser forskjellige ut. Hannen er rødbrun med brune vinger, mens hunnen er grønngul. Begge kjønn har det karakteristiske kraftige korsnebbet.

Hos furukorsnebb bygger hunnen redet, som kan inneholde opptil 4 egg. Rugetiden er 12–14 dager, og ungene forlater redet etter 16–18 dager.

Utbredelse 

Arten finnes opprinnelig i: Hviterussland, Belgia, Danmark, Estland, Finland, Tyskland, Latvia, Litauen, Nederland, Norge, Polen, Portugal, Russland, Storbritannia og Sverige..

Referanser

Eksterne lenker 
 

Finker
Belarus’ fugler
Belgias fugler
Danmarks fugler
Estlands fugler
Finlands fugler
Latvias fugler
Litauens fugler
Nederlands fugler
Norges fugler
Polens fugler
Portugals fugler
Russlands fugler
Storbritannias fugler
Sveriges fugler
Tysklands fugler
Dyr formelt beskrevet av Moritz Balthasar Borkhausen
Fugler formelt beskrevet i 1793
Den arabiske halvøy

Den arabiske halvøy, forenklet til Arabia (arabisk: , al-jazīra al-ʿarabiyya, «Arabisk øy») er en halvøy i Vest-Asia liggende nordøst av Afrika på Den arabiske platen; mellom Rødehavet i vest, Persiabukten og Omanbukten i øst og Adenbukten og Arabiahavet i sør. Fra et geologisk perspektiv er den å betrakte som et subkontinent av Asia.

Det er den største halvøya i verden med 3 237 500 km². Den arabiske halvøy består av nasjonene Jemen, Oman, Qatar, Bahrain, Kuwait, Saudi-Arabia, og De forente arabiske emirater, foruten også deler av sørlige Irak og Jordan. Halvøya ble dannet som et resultat av riftingen av Rødehavet for mellom 56 og 23 millioner år siden, og grenser til Rødehavet i vest, til Persiabukten i nordøst, Levanten i nord og Indiahavet i sørøst. Den arabiske halvøya spiller en kritisk geopolitisk rolle i Midtøsten og den arabiske verden grunnet dets enorme ressurser på olje og naturgass.

Før moderne tid var halvøya inndelt i fire adskilte distriktsregioner: Hijaz, Najd, Sørlige Arabia ('Asir) og Østlige Arabia (Al-Hasa). De to førstnevnte utgjør det meste Saudi-Arabia. Sørlige Arabia består av Jemen og deler av Saudi-Arabia og Oman (Dhofar). Østlige Arabia består av hele kyststripen til Persiabukten.

Se også 
 Arabere
 Saudi-Arabia
 Arabia Felix

Referanser

Eksterne lenker 
 
 Travels in Arabia, 1892
 Skanninger av gamle kart over Arabia i høy oppløsning

Subregioner
Halvøyer i Asia
Midtøsten
Krabi

Krabi (thai: กระบี่) er en by i det sørlige Thailand, beliggende der Krabielven munner ut i Andamanhavet. Byen er hovedstad i provinsen Krabi og har en befolkning på 24 986 (2005).

Vest for byen ligger Krabi lufthavn, og området er mye besøkt av turister. Mange reiser imidlertid bare gjennom Krabi by og videre til andre turistdestinationer som Ko Phi Phi, Rai Leh Beach, Ao Nang, Ko Jum og Phuket.

Eksterne lenker 
 

Byer i Thailand
Hedsjas

Hedsjas eller Hijaz (, al-Ḥijāz, «barrieren, hindringen») er en region og en fjellkjede i det vestlige Saudi-Arabia, langs kysten av Rødehavet. Den har sitt navn ved at den adskiller landet Najd i øst fra landet Tihama i vest. Det er også omtalt som «den vestlige provinsen». I sør strekker fjellkjeden seg ned til Jemen. Fjellene når opp i mer enn 3 000 meter (høyeste punkt er 3133 meter) - Jabal Sawda) og utgjør en viktig økologisk barriere mellom Rødehavet og den arabiske ørkenen som begynner i øst.

Historisk har Hedsjas alltid sett på seg selv som adskilt fra resten av Saudi-Arabia. Hedsjas er det mest folkerike regionen i Saudi-Arabia, hvor 35 prosent av alle saudiarabere bor. Vestarabisk arabisk, eller hedsjai-arabisk, er den mest utbredte dialekten i region, mens de som praktiserer den er av etnisk mangfoldig opprinnelse.

Hijaz var et politisk område som lå i det som i dag er det sørlige Saudi-Arabia og nordlige Jemen. Det var her de opprinnelige araberne kom fra. Området var en del av det osmanske riket fram til første verdenskrig, men ble etter freden i Sèvres i 1920 et eget kongedømme styrt av hasjimittene, men under britisk innflytelse. Kongedømmet Hedsjas hadde en befolkning på anslagsvis 750 000. De største byer var de hellige steder Mekka med en befolkning på 80 000 og Medina med 40 000 innbyggere.

Kongedømmet ble annektert og ble en del av Saudi-Arabia i 1932.

Referanser

Eksterne lenker 

Jemens geografi
Saudi-Arabias geografi
Historiske stater og riker i Midtøsten
Colargol

Colargol er en fransk-polsk barne-TV-serie, og navnet på bamsen som var seriens hovedfigur. Selve historien og bjørnen ble laget på 1950-tallet av den franske forfatteren Olga Pouchine. Hun lagde historien for å fortelle eventyr til sønnen sin. I perioden 1967 til 1974 lagde en polsk animatør flere barne-tv-serier om Colargol, med i alt 53 episoder. Serien ble sendt på den franske kanalen ORTF fra 1970 til 1974.

På norsk TV
Den første av de tre seriene ble vist på NRK Barne-tv på lørdager i 1973, og en plate med sanger fra serien vant Spellemannprisen 1974. Det var skuespilleren Rigmor Lange som ga stemme til Colargol i den norske versjonen. Andre stemmer var ved Kjell Kjær og Kyrre Haugen Bakke. To nye serier ble vist i 1974 og 1976. Kjenningsmelodiens norske versjon ble innspilt av Nora Brockstedt.

I knapt noen andre land ble Colargol så populær som i Norge.

Seriene 
Colargol («Les aventures de Colargol») (Sendt på NRK Barne-TV fra 29. september til 22. desember 1973, og i reprise sommeren 1974) - 13 episoder på 10–15 minutter hver.
Colargol i verdensrommet (sendt på NRK Barne-TV fra 7. september til 2. november 1974, og reprise i januar 1984) 9 episoder på 10-15 minutter hver.
Colargol på verdensomseiling (Colargol og ravnen besøker en rekke steder i verden) (sendt på NRK Barne-TV fra 14. februar til 17. april 1976) 10 episoder på 15 min. hver.

Referanser

Animerte barneserier
Franske animerte TV-serier
Animerte eventyrserier
Vinnere av Spellemannprisen
Franske TV-serier fra 1960-årene
Franske TV-serier fra 1970-årene
Stop motion-TV-serier
Barne-TV
Eventyrfigurer
Franske barneserier
Republikanerne (Tyskland)

Republikanerne (Die Republikaner, REP) er et høyreorientert politisk parti i Tyskland. Det er særlig opptatt av innvandringsproblematikk. Det ble grunnlagt i 1983 av tidligere CSU-politiker Franz Handlos og Eckhard Voigt. På 1980-tallet hadde partiet flere seter i Europaparlamentet samt i parlamentet i den tyske staten Baden-Württemberg. Beste resultat ved valg til Forbundsdagen var 2,1 % i 1990. Fra og med valget i 2002 falt oppslutningen til den nådde 0,2 % i 2013. Republikanerne stilte ikke til forbundsdagsvalget i 2017.

Se også 
Tysklands politiske system

Referanser

Eksterne lenker 
 

Politiske partier i Tyskland
Nasjonalistiske partier
Høyreekstremisme
Politiske partier etablert i 1983
1983 i Vest-Tyskland
Deutsche Volksunion

Deutsche Volksunion (DVU) var et nasjonalistisk politisk parti i Tyskland. Det ble grunnlagt av forleggeren og utgiveren av Deutsche National-Zeitung, Gerhard Frey, som organisasjon i 1971 i München og som parti i 1987.

Partiet fikk 12,9 % av stemmene ved valget i Sachsen-Anhalt i 1998. I 2004 vant partiet 6,1 % av stemmene ved delstatsvalget i Brandenburg, etter en valgavtale med NPD, der de delte statene mellom seg. På grunn av denne avtalen stilte NPD ikke til valg i Sachsen-Anhalt i 2006, DVU fikk allikevel bare 3,0 % av stemmene. Ved Forbundsdagvalget i 2009 fikk partiet bare 0,1 % av stemmene.

Se også 
Tysklands politiske system

Referanser

Eksterne lenker
 https://web.archive.org/web/20050211223300/http://www.dvu.de/

Politiske partier i Tyskland
Høyreekstremisme
Politiske partier etablert i 1971
1971 i Vest-Tyskland
Politiske partier nedlagt i 2011
2011 i Tyskland
Narkotikalisten

Narkotikalisten var en norsk forskrift hjemlet i legemiddelloven. Forskriften listet opp de psykoaktive stoffer og derivater det til enhver tid var straffbart å produsere, forhandle med, eller bruke utenom i medisinsk øyemed (les: med resept eller annen spesiell tillatelse). Disse ulovlige stoffene var med andre ord narkotika i juridisk betydning.

Statens legemiddelverk (underlagt Helse- og omsorgsdepartementet) hadde fullmakt til å føre opp nye  stoffer på listen, og manglende kjennskap til nyoppføringer var ikke grunnlag for straffrihet. Det juridiske grunnlaget og retningslinjen for listen og Helsedirektoratets avgjørelser lå i to FN-konvensjoner: Narkotikakonvensjonen av 1961 og Konvensjonen om psykotrope stoffer av 1971.

Narkotikalisten ble opphevet i 2013 da narkotikaforskriften trådte i kraft.

Se også
 Narkotikalovbrudd
 Rusmiddel

Referanser

Eksterne lenker
 Narkotikalisten, Lovdata.no
 Legemiddelloven, Kap. VII. Narkotika m.v., Lovdata.no.

Narkotikapolitikk
Legemidler
Norske forskrifter
Opphør i 2013
Territorium

Territorium kommer av det latinske uttrykket terra og betyr jord, i betydningen et begrenset landområde eller et rike (i betydningen en suveren stat eller det området (land og sjø) som en stat har jurisdiksjon over, også kalt et statsområde), for eksempel de tre rikene Norge, Sverige og Danmark. Uttrykket kan imidlertid også brukes i andre sammenhenger. I biologisk sammenheng brukes det blant annet til å beskrive et revir, et område som forsvares av ett eller flere individ. Mange fugler blir for eksempel territoriale i hekketiden, spesielt rundt reirområdet. Når ulven danner par vil den også markere et område og forsvare dette, som sitt «spiskammer». Dette området kalles et revir og blir forsvart mot andre ulver og nære artsfrender, for eksempel tamhunder og rever.

Se også 
 Imperium
 Rike (biologi)

Referanser 

Undernasjonale områder
Etologi
1. årtusen f.Kr.

(2. årtusen f.Kr. – 1. årtusen f.Kr. – 1. årtusen)

Begivenheter
Verdens befolkning tredoblet seg i løpet av dette årtusen, og man antar at det oversteg 170 millioner rundt år 1 i vår tidsregning.

Århundreder 

Tid
Maltesisk

Maltesisk er et språk i den semittiske språkgruppen, i likhet med arabisk og hebraisk. Maltesisk bygger på Maghrebi-arabisk, som snakkes vest i Nord-Afrika, men har lånt sterkt fra italiensk. De dagligdagse ordene som f.eks. dør, mat, handle har opphav fra arabisk, mens det er mye språket har lånt fra italiensk, i for eksempel kunst og kultur.

Det maltesiske alfabetet er en modifisert versjon av det latinske alfabetet. Maltesisk er det eneste semittiske språket som til vanlig skrives med det latinske alfabetet.

Språket er et av de to offisielle språkene på Malta og er som eneste afroasiatiske språk et av EUs offisielle språk.

Det maltesiske alfabetet

Referanser

Eksterne lenker 
 Maltese - UCLA Language Materials Project, University of California Los Angeles (UCLA).

Semittiske språk
Språk på Malta
Språk i Storbritannia
Den europeiske unions offisielle språk
Kamerat

Kamerat brukes i dagligtale som synonym til venn eller kompis. Det kan også brukes i noe mindre personlig betydning som arbeidskamerat, klassekamerat og romkamerat. Her kan også nevnes det noe spøkefulle uttrykket sengekamerat, som vanligvis betyr sexpartner.

Ordet er også kjent som tiltaleord mellom kommunistiske og sosialistiske partifeller.

Ordet kamerat stammer fra italiensk og beskriver to personer som deler rom (fra latin camera, kammer).

Ord og uttrykk
Lunde flyplass, Nome

Lunde flyplass, Nome ligger langs idylliske Telemarkskanalen i Lunde i Nome kommune i Telemark. Flyplassen drives av Nome Flyklubb på leid grunn. Flyplassen ligger på sørsiden av Telemarkskanalen. Flystripa har en lengde på 700 x 25 meter (pluss 250 meter ekstra sikkerhetssone i vest). I månedsskiftet juni-juli arrangeres hvert år Wings and Wheels, Norges største fellestreff for bil, MC og fly.

Eksterne lenker 
 Nome på norskeflyplasser.no

 Nome Flyklubb

 Wings and Wheels

Flyplasser i Vestfold og Telemark
Byggverk i Nome
Samferdsel i Nome